د مهاجرت جنجال د جرمني حکومت د ړنګیدو سره مخ کړې
جرمن محافظه کاران د صدارعظمې مرکل او د کورنیو چارو د وزیر سیهوفر نه غوښتي چې هرڅه ژر د مهاجرینو مسله حل کړي.
د جرمني د ایتلافي حکومت د دواړو محافظه کاره ګوندونو سیاستوالو د صدراعظمې انګیلا مرکل او د هغه د کورنیوچارو د وزیر نه د دوشنبې په ورځ (جولای۲) غوښتنه وکړه چې د مهاجرینو د پالیسۍ اړوند هغه کورني جنجال ته ژر یو حل پیدا کړي چې د مرکل حکومت يي درې میاشتې د بی ثباتۍ سره مخامخ کړې و. د کورنیوچارو وزیر هورست سیهوفر، چې د صدراعظمې مرکل ترڅنګ د کلونو راهیسې یو اغزی ګڼل کیږي، د یکشنبې په ورځ (جولای۱) تصمیم ونیو چې د خپلې دندې او د بؤاریه کریشن سوشل یونین ګوند – سي. اس.یو یا (د بؤاریه عیسوي ټولنیزاتحاد) له مشرۍ استعفی ورکړي. د سي. اس.یو ګوند اخطار ورکړې چې که چیرته صدراعظمې مرکل د اروپايي اتحادیې له یوې غونډې پیش بیني شوې موافقې بیا راوړلې چې د مهاجرینو جنجال دپاره بی ګټې دي، نو د جرمني په سرحدونو به نوي محدودیتونه ولګوي. مرکل په جدي ډول په بؤاریه کې د ایالتي مسؤلینو د قاطع اقدام ضد نظر لري او وایي، بؤاریه - چې جرمني ته د کډوالو د ننوتلو عمده لار ده، سرحدي محدویت راوړل د اروپايي قوانینو خلاف عمل دی. د بؤاریا ایالتي مشر مارکوز سودر وایي ګوند يي غواړي چې جوړجاړی وکړي او د حل یوه لاره پیدا کړي. د سودر په وینا د ایتلاف پای ته رسول حل نه دی، ځکه چې ټول د حکومت دننه ډیر څه ترلاسه کولای شي. د مرکل کرشن دیموکرات ګوند او د سي. اس.یو ګوندونه د تیرو اویا کلونو راهیسې د ایتلافي حکومتونو جوړولو تجربه او ټینګه همکاري لري. د سي. اس.یو ګوند غړو د ښاغلي سیهوفر نه غوښتنه کړې چې د صدراعظمې مرکل سره خبرې وکړي او یوې نهايي پریکړې ته ورسیږي. سیهوفر د دوشنبې په ورځ (جولای۲) وویل په دری ورځو کې به خپل وروستی تصمیم ونیسي. اوس وخت په اتیلافي حکومت کې صدراعظمه مرکل قوي موقف لري او د ګوند غړي يي هم ټینګ ملاتړ کوي. د دواړو ګوندونو د مشرانو ترمنځ د یوبل په وړاندې خصمانه افکار شته. اته شپیته کلن سیال سیهوفر تل د صدراعظمې مرکل دپاره یوه سرخوګي وه، په ځانګړې توګه د مهاجرینو د منلو په ارتباط د مرکل د پالیسۍ په سر جدي اختلافات موجود وو. او په تیرو درې کلونو کې هم د دواړو روابط څو ځلي بد حالت ته رسیدلي وو. په عینی وخت کې د فرانسې صدراعظم ادوارد فیلیپ د دوشنبې په ورځ (جولای۲) وویل چې د مهاجرینو په سر د جرمني د حکومت داخلي جنجال ښه خبر نه دی او وايي په جرمني کې اقتصادي او سیاسي ثبات غواړي.